
ΔΕΛΤΙΟ ΤΥΠΟΥ
Αθήνα, 24 Αυγούστου 2026


Amarantos Gravel Experience 2026
Ποδήλατο, γαστρονομία κι ένας πανέμορφος προορισμός στην καρδιά των Θεσσαλικών Αγράφων
28–30 Αυγούστου 2026 | Αμάραντος Καρδίτσας

Ένα μικρό ορεινό χωριό με περίπου 100 κατοίκους, χτισμένο στα 750 μέτρα στις πλαγιές των Θεσσαλικών Αγράφων, ετοιμάζεται να αλλάξει ρυθμούς για ένα τριήμερο. Η πλατεία θα γεμίσει ποδήλατα, οι γύρω χωματόδρομοι θα γίνουν διαδρομές εξερεύνησης, οι κάτοικοι θα ανοίξουν τις κουζίνες τους στους επισκέπτες. Και κάπως έτσι ο Αμάραντος Καρδίτσας θα μετατραπεί για τρεις ημέρες σε σημείο συνάντησης για ανθρώπους που αγαπούν το ποδήλατο, τη φύση και την αυθεντική εμπειρία του βουνού.
Το Amarantos Gravel Experience 2026 επιστρέφει για δεύτερη χρονιά στον Αμάραντο, στο πλαίσιο της σειράς The Greek Gravel Experience. Φέτος μάλιστα μεγαλώνει και καλύπτει ένα ολόκληρο τριήμερο. Ποδηλασία, πεζοπορία, τοπική γαστρονομία, μουσική, φιλοξενία και γνωριμία με την περιοχή συνθέτουν μια διοργάνωση που θέλει να αναδείξει το gravel ως έναν διαφορετικό τρόπο ποδηλατικής εξερεύνησης, αλλά και να μας συστήσει έναν αυθεντικό ορεινό προορισμό της Θεσσαλίας.
Η διοργάνωση εντάσσεται στον σχεδιασμό της Περιφέρειας Θεσσαλίας για την ενίσχυση του εναλλακτικού και βιώσιμου τουρισμού, αναδεικνύοντας έναν αυθεντικό ορεινό προορισμό και προσφέροντας μια αφορμή για πολυήμερη επίσκεψη στην ευρύτερη περιοχή της Καρδίτσας.

Από τα Άγραφα στον Θεσσαλικό κάμπο
Όλοι μπορούν να βρουν τη δική τους διαδρομή στο φετινό Amarantos Gravel Experience, αλλά το highlight είναι σίγουρα η gravel διαδρομή 55 χιλιομέτρων, με 830 μέτρα υψομετρικής διαφοράς, που ξεκινά το Σάββατο 29 Αυγούστου από την κεντρική πλατεία του Αμάραντου.
Οι ποδηλάτες θα ξεκινήσουν από το ορεινό τοπίο των Αγράφων και στη συνέχεια θα περάσουν στα θεσσαλικά αμπελοχώρια. Η διαδρομή περνά από τη Δαφνοσπηλιά, το Παλιούρι, το Μελισσοχώρι και το Δασοχώρι, συνδυάζοντας δασικούς χωματόδρομους, βατά μονοπάτια και ελάχιστη άσφαλτο, πριν πάρει τον δρόμο της επιστροφής προς τον Αμάραντο. Το τοπίο αλλάζει συνεχώς: από τα δάση και τα ορεινά των Αγράφων στους αμπελώνες και τα χωριά του θεσσαλικού κάμπου.
Η δεύτερη διαδρομή, το Amarantos Fun Ride, είναι μια πιο χαλαρή ποδηλατική εμπειρία περίπου 20 χιλιομέτρων, με προορισμό το Παλιούρι και το Puro Karathanos. Εκεί οι συμμετέχοντες θα έχουν την ευκαιρία να επισκεφθούν το ομώνυμο αποστακτήριο και να ξεναγηθούν, από τον ίδιο τον οινοποιό κ. Θάνο Καραθάνο, στη διαδικασία παραγωγής κρασιού και παλαιωμένου τσίπουρου.
Οι διαδρομές είναι self-supported: οι συμμετέχοντες ακολουθούν τα διαθέσιμα ίχνη GPX με δική τους ευθύνη, ενώ η διοργάνωση παρέχει σήμανση και σημεία τροφοδοσίας. Η συμμετοχή είναι ανοιχτή για όλους, τόσο σε απλούς αθλούμενους όσο και σε αθλητές με δελτίο, καθώς το event έχει μη αγωνιστικό χαρακτήρα.

Ένα τριήμερο που ξεπερνά το ποδήλατο
Το Amarantos Gravel Experience δεν περιορίζεται μόνο στις ποδηλατικές διαδρομές. Η φετινή διοργάνωση έχει σχεδιαστεί ώστε οι επισκέπτες να παραμείνουν στην περιοχή για ολόκληρο το τριήμερο και να γνωρίσουν τον Αμάραντο και τα Θεσσαλικά Άγραφα, κάτι που αποτελεί και προτεραιότητα της Περιφέρειας Θεσσαλίας.

Η διοργάνωση
Το Amarantos Gravel Experience επιδιώκει να αφήσει το ποδήλατο να λειτουργήσει ως αφορμή για να γνωρίσει κάποιος έναν ολόκληρο τόπο. Οι συμμετέχοντες μπορούν να διανυκτερεύσουν στον Αμάραντο ή στην ευρύτερη περιοχή, ενώ υπάρχει και ειδικά διαμορφωμένος ελεύθερος χώρος camping κάτω από τα δέντρα. Και όλα αυτά συνδυασμένα με τοπικό φαγητό, προϊόντα της περιοχής και με την πολύτιμη βοήθεια των μικρών επιχειρήσεων και των ανθρώπων του χωριού που συμμετέχουν ενεργά στην εμπειρία. Εντάσσεται στις δράσεις του οργανισμού «Πόλεις για Ποδήλατο», μέλους της European Cyclists Federation που έχουν ως στόχο την ανάπτυξη του ποδηλατικού τουρισμού στην Ελλάδα.
Υλοποιείται με τη στήριξη και πρωτοβουλία της Περιφέρειας Θεσσαλίας και την υποστήριξη του Δήμου Καρδίτσας, του Επιμελητηρίου Καρδίτσας και την φιλοξενία της τοπικής Κοινότητας Αμαράντου. Τελεί υπό την αιγίδα του Υπουργείου Τουρισμού, του ΕΟΤ και της Ελληνικής Ομοσπονδίας Ποδηλασίας.
Η διοργάνωση εντάσσεται στη σειρά εκδηλώσεων gravel με γενικό τίτλο The Greek Gravel Experience. Είναι η δεύτερη διοργάνωση της φετινής σεζόν, μετά το Megalopolis Gravel Classic τον περασμένο Απρίλιο. Ακολουθεί το The Gravel of Marathon τον Νοέμβριο το οποίο και θα αποτελέσει τον πρώτο αγώνα του UCI Gravel World Series που διοργανώνεται στην Ελλάδα. 
Η διοργάνωση προσελκύει αθλητές και αθλούμενους από την Ελλάδα και το εξωτερικό, συνδυάζοντας τον αθλητισμό με την ανάδειξη λιγότερο γνωστών προορισμών της ελληνικής υπαίθρου. Μέσα από ήπιες δραστηριότητες στη φύση, επαφή με την τοπική κοινωνία και σεβασμό στο φυσικό περιβάλλον, το The Greek Gravel Experience λειτουργεί ως ένα σύγχρονο εργαλείο βιώσιμης τουριστικής ανάπτυξης για τις περιοχές που φιλοξενεί.

Αναλυτικά το πρόγραμμα:
Παρασκευή 28 Αυγούστου:
14:00–17:00| Άφιξη στην Κεντρική Πλατεία Αμάραντου
Στον χώρο της κεντρικής πλατείας Αμάραντου, θα βρίσκεται η γραμματεία της διοργάνωσης που θα σας περιμένει να σας καλωσορίσει στο event.
17:30–19:30 | Πεζοπορία στην περιοχή
Μια πρώτη γνωριμία με το φυσικό τοπίο και τα μονοπάτια των Θεσσαλικών Αγράφων. H πεζοπορία είναι ανοιχτή για όλους και αποτελεί την ιδανική γνωριμία με την περιοχή, καθώς ξεκινά μέσα από το χωριό πριν κατευθυνθεί στο δάσος.
20:00–22:00 | Pasta Party
Ένα μεγάλο τραπέζι στην πλατεία του χωριού, με τοπικά προϊόντα και φαγητό που ετοιμάζουν εθελοντικά οι κάτοικοι του Αμάραντου.

Σάββατο 29 Αυγούστου:
10:00 | Εκκίνηση Amarantos Gravel Experience
55 χλμ. gravel διαδρομής στα Άγραφα και τα θεσσαλικά αμπελοχώρια.
12:00–14:00 | Workshop τοπικής κουζίνας
Παραδοσιακές συνταγές και γεύσεις της περιοχής.
13:00 – 15:00 | Άφιξη / Τερματισμός
19:00–23:00 | Party, συναυλία, βραβεύσεις και κληρώσεις
Η ημέρα ολοκληρώνεται στην πλατεία του Αμάραντου με ζωντανή μουσική από τους Las Kumbaritas Trio και πολύ κέφι!

Κυριακή 30 Αυγούστου:
10:00 | Πρωινός καφές στην κεντρική πλατεία
10:45 | Εκκίνηση Amarantos Fun Ride
12:00–13:00 | Παλιούρι & Puro Karathanos
Επίσκεψη και ξενάγηση στο αποστακτήριο, γνωριμία με τον παραγωγό και παρουσίαση της παράδοσης της περιοχής.

Πληροφορίες & εγγραφές:
gravelchallenge.gr – Amarantos Gravel Experience
Επικοινωνία διοργάνωσης:
Cties for Cycling AMKE
Τ: 210 2016500
E: info@gravelchallenge.gr
CITIES FOR CYCLING AMKE, Ψυχάρη 45, 11141 Αθήνα. www.citiesforcycling .gr

